Lefel: Mae’r gweithgareddau hyn yn addas ar gyfer pob lefel, ac yn arbennig ar gyfer y lefelau is. 

Gemau ‘Dolig
gan Eirian Wyn Conlon

1.	Beth sydd ar goll? 

Bydd y tiwtor yn rhoi nifer fawr o addurniadau coeden ar hambwrdd (pethau fel angel, Siôn Corn, dyn eira, cloch, siocled, coeden fach ac ati). Mae’n gyfle i adolygu’r eirfa efo dechreuwyr.
Yna bydd y tiwtor yn tynnu`r addurniadau o`r hambwrdd, yn ddirgel, un ar y tro. Bydd y dosbarth 
yn trafod mewn parau ac yn nodi ar ddarn o bapur beth sydd wedi mynd bob tro.

2.	Pa anrheg?
 
Bydd y tiwtor yn dangos set o luniau enwogion i’r dosbarth a bydd rhaid i`r dosbarth, mewn parau, ysgrifennu awgrymiadau ar gyfer anrhegion Nadolig iddyn nhw. Bydd gwobr i`r awgrym gorau ar gyfer pob person enwog (bydd y dosbarth yn pleidleisio, a bydd y wobr yn rhywbeth fel darn o siocled). Gellir ymestyn y syniad i ysgrifennu llythyr at Siôn Corn ar ran rhywun enwog a bydd gweddill y dosbarth, mewn parau, yn dyfalu pwy ydy`r person enwog dan sylw.

3. 	Beth sydd yn y sach?
 
Bydd y tiwtor yn torri lluniau o ‘anrhegion’  allan o gatalog a`u gludo nhw ar gerdyn. Yna bydd un person ar y tro yn tynnu anrheg allan gyda’r gweddill yn gofyn cwestiynau i ddarganfod beth ydy`r anrheg. Mae hyn yn medru gweithio`n well efo 2 dîm a rhaid penderfynu cyn dechrau ydach chi`n defnyddio Ie / Na yn unig neu`n medru gofyn cwestiynau agored (Lefel Sylfaen/Canolradd i fyny.) 

4. 	Gêm Siopa ‘Dolig 

‘Mi es i i siopa ‘Dolig ac mi brynes i ... ‘
Y gamp yw mynd o gwmpas mewn cylch gyda phob un yn ychwanegu at y rhestr nes bydd rhywun yn anghofio. Mae`n bosib dweud ‘Mi brynes i lyfr, siwmper, tei, ffôn symudol ... neu ‘Mi aethon ni i siopa Dolig, ac mi brynodd Sian lyfr, mi brynodd Tom siwmper, mi brynodd Chris dei ...’